አይበገሬው የነጩ ጦር መሪ
 የተወለደው እኤአ ማርች 30/1986 በስፔኗ ሲቪያ ከተማ ልዩ ስሟ ካማስ ተብላ በምትጠራ ስፍራ ነው።አባቱ ሆዜ ማሪያ ራሞስ እናቱ ፒኩዌ ራሞስ ይባላሉ።የእግር ኳስ ህይወቱ የጀመረው የ14 ዓመት ታዳጊ እያለ ተወልዶ ያደገበት ከተማ ክለብ በሆነ ሲቪያ ነው።በ14 ዓመቱ የሲቪያ እግር ኳስ ክለብን ከተቀላቀለ በኋላ ከጊዜ ወደ ጊዜ ባሳየው እጅግ አስደናቂ አቋም እኤአ 2004 ላይ በፍጥነት ወደ ዋናው ቡድን ተሸጋገረ።ከዓመት በኋላ ክዋክብትን አድነው ወደ ቡድናቸው በመቀላቀል የተካኑት ሪያል ማድሪዶች ራሞስ እያሳየ የሚገኘውን አቋም ተከትሎ ወደ በርናባው ለማስኮብለል የሲቪያን በር ማንኳኳት ጀመሩ። በነጩ ቤት የማይሆን ነገር የለምና እንደ እኤአ በ2005 ላይ የአሁኑ የነጮቹ የጦር መሪ የቀድሞው ታዳጊ በርናባው ደረሰ።ነገር ግን በርናባው ሲደርስ ህይወት እንደጠበቀው አልሆነለትም፣ እናም የሲቪያውን ሰርጂዮ ራሞስን እውነተኛ የእግር ኳስ ክህሎት ለማየት ለአራት ዓመታት ማለትም እስከ 2009 መጠበቁ ግድ ሆነ።በወቅቱ በሎስ ብላንኮዎቹ ቤት እንደ ካፕላር ላቪራን ዴ ሊማ ፌሬራ (ፔፔ)፣ ራውል አልቢዮን፤ ኢዝጉዌል ጋራይ የመሳሰሉ የመሀል ተከላካዮች መኖራቸውን ተከትሎ ራሞስን እንደ ቀኝ ተመላላሽ ወይም መጫወቱ አማራጭ ሆነና አረፈው።ከጊዜ በኋላ እራሱን መልሶ ያገኘው አይበገሬውና ፀበኛው ተከላካይ እኤአ በ2008 ለመጀመሪያ ጊዜ በአውሮፓ ዋንጫ ለአገሩ ስፔን ተሰልፎ በመጫወት ከቡድን አጋሮቹ ጋር ቻምፒዮን በሆነበት አጋጣሚ ነው፡፡እንደዚህ እያለ የቀጠለው ወጣቱ ተከላካይ እያሳየ የሚገኘው አቋም እኤአ በ2010 በአህጉራችን አፍሪካ በደቡብ አፍሪካ አዘጋጅነት በተዘጋጀው የዓለም እግር ኳስ ዋንጫ ሀገሩን ወክሎ እንዲጫወት አደረገው። በዓለም ዋንጫውም ስፔን በፍፃሜው ፍልሚያ ሆላንድን በአንድሬስ ኢኒየስታ የጭማሪ ሰአት ጎል 1-0 በሆነ ውጤት በማሸነፍ የዓለም ቻምፒዮን ሆነች።ራሞስም ሁለተኛውን ዓለም አቀፍ ክብር ከቡድኑ ጋር ተቀዳጀ።በወቅቱ የነጮቹ ከዋክብቶች (ጋላክቲኮስ) አሰልጣኝ የነበሩት ሆዜ ሞሪኒዮ ራሞስን እንደ ቀኝ ተመላላሽ ማጫወቱን ቀጠሉበት፣ እናም ራሞስ እንደ ቀኝ ተመላላሽና ሁለገብ ተከላካይነት መጫወቱን ቀጠለ።እኤአ በ2014 የውድድር ዓመት መጀመሪያ ላይ የነጩን ቤት በትረስልጣን ከሆዜ ሞሪኒዮ የተረከቡት ጣሊያናዊው የታክቲክ ሊቅ ካርሎ አንቼሎቲ (ካርሊቶ) የራውል አልቢዮንን መልቀቅ ተከትሎ ራሞስን እንደ ቀኝ ተመላላሽ ማጫወት ጀመሩ፣ ውጤታማም ሆኑ። ከዛ ጊዜ ጀምሮም ራሞስ ቦታውን በብቃትና በአስተማማኝ ሁኔታ እየመራ ለመቀጠል ያቆመው አልነበረም።እኤአ በ2014 ጣሊያናዊው ታክቲሻን ካርሎ አንቼሎቲ የአሰልጣኝነት ሚናውን ከነጩ ቤት ሲረከቡ ከተሰጣቸው አደራ መካከል ለ12 ዓመታት ወደ ነጮቹ ካዝና ያልገባውን የአውሮፓ ቻምፒዮንስ ሊግ ዋንጫን ማምጣት ነበር።በውድድር ዓመቱም ነጮቹ በሩብ ፍፃሜ ጨዋታ ከወቅቱ የውድድሩ አሸናፊና እጅግ አስፈሪ ቡድን ከሆነው ከፔፕ ጋርዲዮላው ባየርሙኒክ ጋር ተገናኙ፣ አብዛኛው የእግር ኳስ ቤተሰብ የነጮቹ ቻምፒዮንስ ሊግን የማሸነፍ ህልም እዚህ ጋር እንደተቋጨ በእርግጠኝነት መናገር ጀመሩ፣ የጨዋታው ቀንም ደረሰ።እናም የመጀመሪያ ጨዋታው በግዙፍ ሳንቲያጎ በርናባው ተጀመረ፣ የማሪንጌዎቹ እህል ውሀ ‹‹በአጭሩ ተቋጭቷል›› ያስባለው የፔፕ ጋርዲዮላው ባየርሙኒክ በተደጋጋሚ ወደ ነጮቹ የግብ ክልል መድረስ ጀመረ፣ ነገር ግን በኢከር ካሲያስ ግብ ጠባቂነት፤ በሰርጂዮ ራሞስና ፔፔ የሚመራው የነጮቹ የተከላካይ ክፍል የሚቀመስ አልነበረም።ከእረፍት መልስ ጫና ፈጥረው መጫወታቸውን የቀጠሉት ባየር ሙኒኮች በተደጋጋሚ የአቻነቷን ጎል ለማስቆጠር ወደ ማሪንጌዎቹ የግብ ክልል ቢደርሱም በኢከር ካሲያስ ግብ ጠባቂነት በራሞስና ፔፔ የመሀል ተከላካይነት የሚመራው የነጮቹ የተከላካይ ክፍል አልያዝ አልቀመስ አለ፣ ጨዋታውም በነጮቹ 1-0 አሸናፊነት ተጠናቀቀ።የመልሱ ጨዋታ በአሌያንዝ አሬና መሆኑና የባየር ሙኒክ ወቅታዊ አቋም አስደናቂ መሆኑ የጨዋታው ውጤት የመቀልበስ ሰፊ እድል አለው የሚለውን ሀሳብ በስፖርት ቤተሰቡ ዘንድ ማግዘፉ አልቀረም።ቀኑም ደረሰና በግዙፉ የሙኒክ ስታዲየም በፖርቹጋላዊው ፔድሮ ፕሮኔካ የመሀል ዳኝነት ጨዋታው ተጀመረ።እንደተጠበቀው ሙኒኮች በተደጋጋሚ ወደ ነጮቹ የግብ ክልል ቢደርሱም የጋላክቲኮዎቹ ጠንካራ የተከላካይ ክፍል በቀላሉ በሩን የሚከፍት አልሆነም።ጨዋታው 16ኛ ደቂቃ ላይ ደረሰ፣ ክሮሺያዊው የመሀል ሜዳ ቴክኒሻን ሉካ ሞድሪች ከማዕዘን ያሻገራትን ኳስ ሰርጂዮ ራሞስ በጭንቅላቱ ገጭቶ ከመረብ አገናኛት።አራት ደቂቃዎች ተቆጠሩ፣ 20ኛ ደቂቃ ላይ አርጀንቲናዊው ኮከብ አንሄል ዲ ማሪያ ያሻገራትን ኳስ አይበገሬው ሰው ደግሞ ከመረብ አገናኛት። ጨዋታው ራሞስ ባስቆጠራቸው እንዲሁም ክርስቲያኖ ሮናልዶ ባስቆጠራት አንድ ተጨማሪ ግብ ወደ እረፍት አመራ። ከእረፍት መልስ ፖርቹጋላዊው ኮኮብ ክሪስቲያኖ ሮናልዶ ባስቆጠራት ተጨማሪ ግብ ነጮቹ ተስፋ እንደሌላቸው ቀደም ብሎ የተገመተውን ተጠባቂ ፍልሚያ 5ለ0 በሆነ ድምር ውጤት አሸናፊነት ወደ ፍፃሜው አሻገራቸው።በፍፃሜው ፍልሚያ ማሪንጌዎቹ ከከተማ ተቀናቃኛቸው አትሌቲኮ ማድሪድ ጋር ተገናኙ።ጨዋታውም በፖርቹጋሉ ቤኒፊካ ክለብ መጫወቻ ሜዳ ስታድዮ ዳ ሉይዝ እንዲካሄድ ቀነ ቀጠሮ ተያዘለት። በነጮቹ ቤት በጉጉት የምትጠበቀዋ ቀንም ደረሰች።የ2014 የአውሮፓ ቻምፒዮንስ ሊግ የፍፃሜ ጨዋታ በፖርቹጋል ስታድዮ ዳ ሉይዝ መካሄድ ጀመረ።ጠጣር የሆነ የመከላከል ስትራቴጂን የሚጠቀመው የዲያጎ ሲሚዮኒው አትሌቲኮ ማድሪድ በጋሬዝ ቤል፣ካሪም ቤንዜማ፣ክሪስቲያኖ ሮናልዶ ከሚመራው የነጮቹ የፊት መስመር የሚደርስበትን ጫና በመቋቋም 36ኛው ደቂቃ ላይ በመልሶ ማጥቃት ኡራጓዊው ዲያጎ ጎዲን ለአትሌቲኮዎች ባስቆጠረው ግብ ጨዋታው ወደ እረፍት አመራ።ከረፍት መልስ ማሪንጌዎቹ ያላቸውን ሀይል ሁሉ ተጠቅመው የአቻነቷን ጎል ለማስቆጠር ቢጥሩም የአትሌቲኮ ማድሪድ ተከላካዮች በቀላሉ እጅ የሚሰጡ አልሆኑም።ጨዋታውም እንዲህ እንዲህ እያለ ወደ መገባደጃው ደረሰ።ደቂቃው እየነጎደ በሄደ ቁጥር በነጮቹ ደጋፊዎች ብሎም ተጫዋቾች ውጥረትና ሀዘን ነገሰ፣ ሙሉ ዘጠና ደቂቃው አልቆ ጭማሪ ደቂቃ ተጨመረ፡፡አንሄል ዲ ማሪያ በግራ በኩል ያሻማትን ኳስ ቶቢ አልደርዌሪልድን በመንካቷ የመዓዘን ምት ለሪያል ማድሪድ ተሰጠ።ሉካ ሞድሪች የማዕዘን ምቱን ለማሻማት ወደ ሜዳው ጠርዝ አመራ።የአትሌቲኮ ማድሪድ ደጋፊዎች፣ የአሰልጣኞች፣ ተጫዋቾችና የዓለም እግር ኳስ አፍቃሪዎች የጨዋታውን መጠናቀቅ የምታውጀውን የዳኛውን ፊሽካ ለመስማት ጉጉታቸው ከጆሯቸው አልፎ በፊት ገፅቸው ይነበበ ጀመረ፡፡ሞድሪች የማዕዘን ምቱን አሻማ።ቅዠት በሚመስል መልኩ የነጮቹ የቁርጥ ቀን ደራሽ ሰርጂዮ ራሞስ ጋርሲያ ኳሷን የአትሌቲኮ ማድሪድ መረብ ላይ ዶላት።ስታድዮ ዳ ሉይዝ በሪያል ማድሪድ ደጋፊዎች ደስታ በአትሌቲኮ ማድሪድ ደጋፊዎች ድንጋጤና መሪር ሀዘን ተዋጠች።ከሰከንዶች በፊት ሪያል
ማድሪድ ዜሮ አትሌቲኮ
ማድሪድ አንድ ይል
የነበረው የውጤት መግለጫ
ስክሪን በቅፅበት 1-1 በሚል
ውጤት አወጀ።ጨዋታውም ወደ
ጭማሪ ደቂቃ አመራ።ከዚያም
በኋላ የጨዋታው መልክ
ተቀየረ።ዌልሳዊው ኮከብ ጋሬት
ቤል፣ ማርሴሎ ቪዬራና
ሮናልዶ ባስቆጠሯቸው የጭማሪ
ሰዓት ግቦች ተጠባቂው
ጨዋታ በማሪንጌዎቹ 4ለ1
አሸናፊነት ተጠናቀቀ። ለ12
ዓመታት ወደ በርናባው
ያልደረሰው ባለትልቅ ጆሮው
ዋንጫም ወደ በርናባው
ተመለሰ።ራሞስም እንደ መሀል
ተከላካይነት መጫወት በጀመረ
በመጀመሪያ ዓመቱ የአውሮፓ
ቻምፒዮንስ ሊግ ዋንጫን
ለመሳም በቃ።አዲስ ዘመን ጥር 17 ቀን 2012 ዓ.ም ቦጋለ አበበ